
ROZSUDOK V MENE SLOVENSKEJ REPUBLIKY Krajský súd v Prešove v senáte zloženom z predsedu senátu JUDr. Branislava Brezu a sudcov JUDr. Anny Kovaľovej, PhD. a doc. JUDr. Petra Molitorisa, PhD. v spore žalobcu: A. B. C., nar. XX.XX.XXXX, bytom D. XXX, XXX XX D., zastúpený: JUDr. Mikuláš Buzgó, advokát, so sídlom Štúrova 20, 040 01 Košice, IČO: 31 955 088, proti žalovanému: Generali Slovenská distribúcia, a.s., so sídlom Lamačská cesta 6257/3/A, 841 04 Bratislava-mestská časť Karlova Ves, IČO: 54 067 197, zastúpený: Beňo & partners advokátska kancelária, s.r.o., so sídlom Námestie sv. Egídia 40/93, 058 01 Poprad, IČO: 44 250 029, o neplatnosť okamžitého skončenia pracovného pomeru, o odvolaní žalobcu proti rozsudku Okresného súdu Prešov, č. k. 19Cpr/11/2023-359 zo dňa 5. septembra 2024, takto rozhodol: Potvrdzuje rozsudok s výnimkou výroku o pripustení zmeny žaloby. Žalovanému sa priznáva voči žalobcovi nárok na náhradu trov odvolacieho konania v rozsahu 100 %. odôvodnenie: 1. Prvoinštančný súd napadnutým rozsudkom pripustil zmenu žaloby tak, že žalobca požaduje od žalovaného zaplatenie náhrady mzdy vo výške 12 040,80 eur s 5 % úrokom z omeškania od 21.07.2022 až do zaplatenia. Druhým výrokom žalobu zamietol. V poradí tretím výrokom uložil povinnosť žalobcovi zaplatiť žalovanému náhradu trov konania v rozsahu 100 % a to do 3 dní odo dňa právoplatnosti uznesenia súdu prvej inštancie o výške týchto trov. 2. Vychádzal zo zistenia, že na základe žaloby doručenej súdu dňa 20.08.2020 sa žalobca domáhal voči žalovanému Generali Poisťovňa, a.s., Lamačská cesta 3/A, Bratislava, IČO 35 709 332 určenia, že okamžité skončenie pracovného pomeru mu dané je neplatné a zároveň náhrady mzdy vo výške 12 040,80 eur s príslušenstvom. 3. Listom zo dňa 25.12.2021 bolo súdu prvej inštancie doručené Prehlásenie o procesnom nástupníctve zo dňa 20.12.2021Generali Česká pojišťovňa, a.s. so sídlom Spálená 75/16, Praha 1, Česká republika, IČO: 45 272 956, za účelom preukázania procesného nástupníctva v súdnych, exekučných, konkurzných a reštrukturalizačných konaniach. Z obsahu podania vyplýva, že spoločnosť Generali Poisťovňa, a.s., so sídlom Lamačská cesta 3/A, Bratislava, IČO 35 709 332 a spoločnosť Generali Pojišťovňa a.s., so sídlom Spálená 75/16, Praha 1, IČO 45 272 956 dňa 17.12.2021 s účinnosťou od 24:00 dňa 19.12.2021 uzatvorila Zmluvu o predaji podniku, ktorej súčasťou bol prevod celého poistného kmeňa a celého zaistného kmeňa Generali Poisťovňa ako aj všetkých pohľadávok a záväzkov Generali Poisťovňa a zároveň prehlasuje, že práva a povinnosti dotknuté predajom podniku Generali Poisťovňa bude vykonávať prostredníctvom svojej organizačnej zložky zriadenej v Slovenskej republike zapísanej v Obchodnom registri Okresného súdu Bratislava I. pod názvom Generali Poisťovňa, pobočka poisťovne z iného členského štátu, IČO 54 228 573, so sídlom Lamačská cesta 3/A, Bratislava, organizačná zložka podniku zahraničnej osoby. Generali Česká pojišťovňa, a.s. IČO 45 272 956 týmto prehlásením
o procesnom nástupníctve vyhlásila, že v súdnych konaniach, v ktorých ako žalobca vystupovala Generali poisťovňa, a.s. so sídlom Lamačská cesta 3/A, Bratislava, IČO 35 709 332, nastala právna skutočnosť, s ktorou je spojený prevod práva a povinností, o ktorých sa v súdnych konaniach koná a súhlasí so vstupom do všetkých súdnych konaní na miesto spoločnosti Generali Poisťovňa, a.s., IČO 35 709 332 ako žalobca Generali Česká Pojišťovňa, a.s. IČO 45 272 956. Listom zo dňa 25.12.2021 (č.l. 211 spisu) došlo zo strany Generali Poisťovňa a.s., IČO 35 709 332 k oznámeniu, že vystupuje ako žalovaný v konaniach vedených na Okresnom súde Poprad okrem iných aj pod sp.zn. 19Cpr/13/2020(terajšie konanie vedené na OS Prešov pod sp.zn. 19Cpr/11/2023), čím došlo k vzniku právnej skutočnosti v zmysle § 80 ods. 1 Civilného sporového poriadku (ďalej len „CSP“), s ktorou je spojený prevod práva povinností, o ktorých sa koná v označených súdnych sporoch, keďže Generali Česká Pojišťovňa, a.s. IČO 45 272 956 uzatvorila s Generali Poisťovňou zmluvu o predaji podniku. Z dôvodu predaja podniku tak v dôsledku tejto právnej skutočnosti došlo k strate pasívnej vecnej legitimácie Generali Poisťovňa ,a.s., IČO 35 709 332, so sídlom Lamačská cesta 3/A, Bratislava. 4. Podaním zo dňa 23.05.2024 (č.l. 287 spisu) žalobca oznámil súdu, že došlo k právnemu nástupníctvu pasívne legitimovanej strany sporu a preto ako žalovaného označil Generali Slovenská distribúcia, a.s. so sídlom Lamačská cesta 6257/3/A, Bratislava, IČO 54 067 197. 5. Súd prvej inštancie uznesením č.k. 19Cpr/11/2023-293 zo dňa 30.05.2024 postupom podľa § 64 CSP rozhodol o pokračovaní v konaní s obchodnou spoločnosťou Generali Slovenská distribúcia, a.s., IČO 54 067 197. Z výpisu z Obchodného registra je zrejmé, že spoločnosť Generali Poisťovňa, a.s., IČO 35 709 332 dňa 11.01.2022 zmenila obchodné meno na GSK Financial, a.s. a táto spoločnosť z dôvodu zlúčenia dňa 24.11.2022 zanikla a jej právnym nástupcom sa stala spoločnosť Generali Slovenská distribúcia, a.s. so sídlom Lamačská cesta 6257/3/A, Bratislava, IČO 54 067 197. 6. Na pojednávaní súd prvej inštancie okrem iných listinných dôkazov oboznámil strany sporu aj so Zmluvou o predaji podniku zo dňa 17.12.2021, uzatvorenej medzi spoločnosťou Generali Poisťovňa, a.s. a spoločnosťou Generali Česká pojišťovňa, a.s., ktorú súd zabezpečil za účelom riešenia otázky pasívnej vecnej legitimácie. Zo zmluvy o predaji podniku vyplýva, že predmetom kúpy a predaja je podnik Generali Poisťovňa, a.s. so sídlom Lamačská cesta 3/A, Bratislava, IČO 35 709 332, zamestnancami sa rozumejú všetci zamestnanci podniku, ktorí sú ku dňu účinnosti v pracovnoprávnom vzťahu s prevodcom ako zamestnávateľom. Podľa bodu 4. zmluvy na základe prevodu podniku v súlade s touto zmluvou a ustanovením § 28 Zákonníka práce všetky práva a povinnosti z pracovnoprávnych vzťahov k zamestnancom prechádzajú z predávajúceho na kupujúceho a s právnymi účinkami ku dňu účinnosti zmluvy. 7. Žalobca návrh na zmenu strany sporu na strane žalovaného v súlade s ust. § 80 CSP nepodal a to ani napriek tomu, že právny zástupca žalovaného Generali Slovenská distribúcia, a.s. námietku nedostatku svojej pasívnej vecnej legitimácie z dôvodu predaja podniku opätovne vzniesol aj na pojednávaní (prvýkrát vznesená námietka pasívnej vecnej legitimácie na č.l. 298 spisu). 8. Na takto zistený skutkový stav súd prvej inštancie aplikoval ust. § 28 a § 31 ods. 1 Zákonníka práce, § 480 Obchodného zákonníka a § 80 CSP a konštatoval, že žalovaný nie je nositeľom hmotnoprávnych práv a povinností, ktoré boli predmetom konania, nebol vo veci pasívne vecne legitimovaný, a preto žalobu zamietol. 9. O zmene žaloby súd prvej inštancie rozhodol podľa § 140 ods. 1, § 142 ods. 1 CSP. 10. O trovách konania bolo rozhodnuté podľa § 255 ods. 1 a § 262 ods. 1 CSP. 11. Proti výroku II. a výroku III. rozsudku podal v zákonom stanovenej lehote odvolanie žalobca z dôvodov podľa § 365 ods. 1 písm. a), písm. b), písm. e), písm. f) a písm. h) CSP. Navrhol rozsudok zrušiť a vec vrátiť súdu prvej inštancie na ďalšie konanie a nové rozhodnutie namietajúc nesprávny procesný postup súdu. Súd rozhodol predčasne, žalobcovi mal poskytnúť lehotu na vyjadrenie k doručenej zmluve zo dňa 17.12.2021 o predaji podniku, ktorá nebol žalobcovi doručená a v elektronickom súdnom spise bola zaevidovaná 2.9.2024. Podľa názoru žalobcu mal súd prvej inštancie za existujúceho dôkazného stavu, ak bol presvedčený, že iný subjekt má byť pasívne vecne legitimovaným, uznesením rozhodnúť o inom, správnom označení žalovanej strany sporu, obdobne ako v uznesení zo dňa 30.05.2024 a až
potom pokračovať v konaní s pasívne vecne legitimovanou stranou sporu, ktorú súd určil z dôvodu zániku procesnej subjektivity pôvodne žalovaného subjektu podľa § 64 CSP. Listom zo dňa 25.12.2021, ktorý bol doručený žalovaným ešte Okresnému súdu Poprad, prehlásením o procesnom nástupníctve Generali Českej pojišťovny, a.s. so sídlom Spálená 75/16, Nové Město 110, Praha 1, Česká republika, IČO: 45 27 29 56, uvedená spoločnosť poukázala na skutočnosť zmeny právnej subjektivity, na zmenu v procesnom nástupníctve v súdnych, exekučných, konkurzných a reštrukturalizačných konaniach v dôsledku uzavretia zmluvy o predaji podniku dňa 17.12.2021. Okresný súd Poprad, ani kauzálne príslušný Okresný súd Prešov po ukončení skúmania kauzálnej príslušnosti, uznesením nerozhodol, s ktorým subjektom ako nástupcom bude v konaní pokračovať. Nereagoval na vzniknutý, prekonaný stav v dôsledku zániku procesnej subjektivity a označenia žalovaného ani po vyjadrení Generali Českej pojišťovny, a.s. o súhlase so vstupom do prebiehajúceho súdneho konania v zmysle písomného oznámenia. O uvedenom podaní Generali Poisťovňa, a.s. zo dňa 25.12.2021 ako o procesnom podaní žalovaného, žalobca nemal vedomosť, podanie mu nebolo doručené. V elektronickom spise také podanie nie je ani zaevidované. Súd prvej inštancie obsah písomného oznámenia zo dňa 25.12.2021 mal hodnotiť na základe originálov listín (Zmluva o predaji podniku zo dňa 17.12.2021) s úplným textom a bez jeho zamazania. Oznamované skutočnosti si mal súd overiť, nakoľko písomné oznámenie – prehlásenie o procesnom nástupníctve bolo podané stranou sporu, ktoré môže byt len uvádzacím listom k originálu dôkazu, nie je akceptovateľné ako dôkaz na obsah relevantných skutočností v zmluve o predaji podniku (o prechode práv a povinností zo zamestnaneckých vzťahov), či v čase 24.00 hod. dňa 19.12.2021 existoval akýkoľvek zamestnanecký vzťah. Rozhodnutie súdu je založené na neúplne vykonanom dokazovaní, ktoré neposkytlo dôkaz o konkrétnom prechode agendy zamestnancov na iný, než doposiaľ žalobcom označený subjekt, keď predávajúci a tiež kupujúci podnik taký úmysel k času účinnosti zmluvy prejavil. Práva a povinnosti z prechodu pracovnoprávnych vzťahov z predaja podniku dňa 17.12.2021 neboli preukázané. Opačne, z dôvodu kontinuálneho pokračovania v poskytovaní poistných služieb Generali Slovenská distribúcia, a.s. potrebovala zamestnancov a obchodníkov. Takto neexistuje dôkaz o prechode takýchto práv na Generali Česká pojišťovna a.s., IČO: 45 27 29 56. Predložený dôkaz nebol úplný, bol „preparovaný“, neumožňoval hodnotiť úplný text zmluvy. 12. V podanom odvolaní žalobca ďalej tvrdil, že na základe návrhu žalobcu zo dňa 23.05.2024 (č.l. 287 spisu) súd rozhodol o pokračovaní v konaní s obchodnou spoločnosťou Generali Slovenská distribúcia, a.s.. Generali Poisťovňa, a.s. dňa 11.01.2022 v súlade s notárskou zápisnicou E. XXXX/XXXX zo dňa 20.12.2021 zmenila obchodné meno na GSK Financial a.s., znížila základné imanie spoločnosti na 25 232,- eur. Predávajúci zo zmluvného vzťahu Generali Poisťovňa, a.s. nezanikla, mala svoj majetok, došlo k zmene obchodného mena a až dňom zlúčenia so spoločnosťou Generali Slovenská distribúcia, a.s. dňa 24.11.2022 došlo k jej zániku a jej právnym nástupcom sa stala spoločnosť Generali Slovenská distribúcia, a.s.. Súd prvej inštancie rozhodol predčasne, nakoľko nezisťoval, či predávaná spoločnosť mala nejakých zamestnancov, či existoval nejaký pracovnoprávny vzťah k tejto spoločnosti. Oznámenie Generali Česká pojišťovňa a.s. zo dňa 25.12.2021 nebolo žalobcovi doručené, ani nebol vyzvaný na vyjadrenie sa k nemu. O prechode práv a povinností v dôsledku uzavretia zmluvy o predaji podniku zo dňa 17.12.2021 sa žalobca dozvedel až dňa 2.9.2024 nahliadnutím do elektronického súdneho spisu. Poukázal na internetovú stránku spoločnosti Generali Slovenská distribúcia, a.s. zo dňa 17.12.2021, podľa ktorej cit. :“Za účelom poskytovania kompletného sprostredkovania bola dňa 20.12.2021 založená nová spoločnosť – Generali Slovenská distribúcia, a.s. – dcérska spoločnosť Generali Českej Pojišťovny a.s.(na Slovensku Generali Poisťovňa, pobočka poisťovne z iného členského štátu).“ V rámci presunu obchodnej siete boli presunutí pod Generali Slovenská distribúcia, a.s. dňa 20.12.2021 aj regionálni riaditelia, konkrétne označil žalobca troch. Navrhol zrušiť rozsudok súdu prvej inštancie a vec vrátiť na ďalšie konanie a nové rozhodnutie. Zároveň žiadal priznať nárok na náhradu trov konania v rozsahu 100 %. 13. K odvolaniu sa vyjadril žalovaný. Zotrval v celom rozsahu na svojich predchádzajúcich vyjadreniach prezentovaných v konaní na súde prvej inštancie. Súd prvej inštancie vec správne posúdil a dospel k správnym skutkovým zisteniam, keď dospel k záveru o nedostatku pasívnej vecnej legitimácie žalovaného a žalobu zamietol. Žalobca mal možnosť najneskôr na pojednávaní dňa 5.9.2024 uskutočniť návrh na zmenu žalovaného v súlade s § 80 ods. 1 CSP. Taktiež mal možnosť nahliadnuť do uvedených listín, prípadne žiadať poskytnutie dodatočnej lehoty na vyjadrenie sa. Zo strany žalobcu však nedošlo žiadnemu z uvedených úkonov. Predaj podniku medzi Generali Poisťovňa, a.s. ako predávajúcim a Generali Česká Pojišťovňa a.s.. ako kupujúcim je evidentný z výpisu z Obchodného registra spoločnosti GSK Financial, a.s.. Zmluva o predaji podniku zo dňa 17.12.2021 je založená
v Zbierke listín Obchodného registra SR, čo znamená, že je verejnosti prístupná a žalobca mal možnosť sa s ňou oboznámiť. Predajom podniku prešiel na kupujúceho celý podnik spoločnosti Generali Poisťovňa, a. s., IČO: 35 709 332, čo je skutočnosť, ktorá mimo iné vyplýva aj zo zápisu v Obchodnom registri (čiastočný predaj býva označený ako „Predaj časti podniku“, viď napr. zápis IČO: 45 465 843 alebo XX XXX XXX), nemožno mať preto pochybnosti o tom, že účinnosťou predaja podniku došlo k prechodu aj úplne všetkých zamestnancov Generali Poisťovne, a.s. v súlade s § 28 a 31 Zákonníka práce. Je potrebné tiež uviesť, že táto skutočnosť bola účinná k 19.12.2021 o 24:00, pričom k zlúčeniu spoločnosti GSK Financial, a. s., IČO: 35 709 332 (pôvodne Generali Poisťovňa, a.s.) so spoločnosťou Generali Slovenská distribúcia, a.s., IČO: 54 067 197 došlo až ku dňu 24.11.2022, pričom však k dátumu účinnosti predaja podniku GSK Financial, a.s. ukončila akúkoľvek činnosť v odvetví poisťovníctva (čo je skutočnosť, ktorá rovnako vyplýva zo zápisu v Obchodnom registri). Neexistoval preto akýkoľvek dôvod, pre ktorý by sa predaj podniku nemal vzťahovať na niektorú časť podniku (časť zamestnancov). Je teda zrejmé, že zamestnanci spoločnosti Generali poisťovňa, a. s. prešli na základe zmluvy o predaji podniku zo dňa 17.12.2021 s účinnosťou od 19.12. 2021 24:00 pod Generali Česká pojišťovna a. s., keďže táto právna skutočnosť nastala ešte pred zlúčením. Žalobca nesprávne poukazuje na aplikáciu ustanovenia § 64 CSP. Na danú situáciu je potrebné aplikovať § 80 CSP. Zo znenia § 80 ods. 1 CSP je zrejmé, že žalobca je oprávnený navrhnúť, aby do konania namiesto žalovaného vstúpil ten, na koho boli tieto práva alebo povinnosti prevedené. Tento úkon nemôže urobiť za žalobcu urobiť ani súd ani žalovaný. Vo vzťahu k poukazu žalobcu na výpisy z NBS, ktorými preukazuje, že regionálni riaditelia boli v rámci presunu obchodnej siete presunutí pod spoločnosť Generali Slovenská distribúcia, a.s. žalovaný uviedol, že predaj podniku bol účinný ku dňu 19.12.2021, pričom na základe tohto predaja došlo k prechodu zamestnancov zo spoločnosti Generali Poisťovňa, a. s. na spoločnosť Generali Česká pojišťovna a. s.. Následne spoločnosť Generali Česká pojišťovna a. s. vykonala nefinančný vklad do spoločnosti Generali Slovenská distribúcia, a. s., na základe ktorého prešli pod spoločnosť Generali Slovenská distribúcia, a. s. niektorí finanční agenti (nie všetci), medzi ktorými sa nachádzal aj B. F., G. B. a B. H., na ktorých poukázal žalobca. Nie je možné sa stotožniť s tvrdením žalobcu, že pasívne vecne legitimovaným v konaní je Generali Slovenská distribúcia, a.s., nakoľko zo zmluvy o predaji podniku zo dňa 17.12.2021 a z výpisov z obchodného registra SR vyplývajú odlišné závery. Žalovaný navrhol, aby odvolací súd napadnutý rozsudok v súlade s § 387 ods. 1 CSP ako vecne správny potvrdil a priznal žalovanému nárok na náhradu trov odvolacieho konania. 14. Žalobca vo Vyjadrení žalobcu k vyjadreniu žalovaného zo dňa 2.12.2024 namietal nerovnaké zaobchádzanie so žalobcom ako stranou sporu, z dôvodu, že súd komunikoval so žalovaným, aj keď v priebehu konania došlo k ukončeniu právneho zastúpenia žalovaného ako to oznámil k termínu pojednávania dňa 28.03.2024, bez obstarania pojednávania, bez zabezpečenia dôkazov k termínu vytýčeného pojednávania požadovaných súdom, bez zabezpečenia účasti svedkov, ktorých účasť mal zabezpečiť žalovaný ako zamestnávateľ a komunikoval s nežalovanou Generali Česká Pojišťovňa, a.s. v zastúpení Generali Poisťovňa, pobočka poisťovne z iného členského štátu, ktorá spoločnosť sa ohradzovala voči požiadavkám súdu bez procesného rozhodnutia. Súdom požadované predloženie Zmluvy o predaji podniku zo dňa 17.12.2021 naznačilo postup, resp. spôsob rozhodnutia vo veci nielen strane sporu, ale aj inému neoznačenému subjektu v tomto konaní. Žalobca namietal, že mu nebola daná možnosť v minimálne 10 dňovej lehote sa vyjadriť k Zmluve o predaji podniku, aj keď tento dôkaz bol obstaraný súdom. 15. Vo vzťahu k vyjadreniu žalovaného o nefinančnom vklade spoločnosti Generali Česká Pojišťovňa, a.s. do spoločnosti Generali Slovenská distribúcia, a.s. uviedol, že na základe predaja podniku účinného k 19.12.2021 došlo k prechodu zamestnancov zo spoločnosti Generali Poisťovňa ,a .s. na spoločnosť Generali Česká Pojišťovňa, a.s. a následne spoločnosť Generali Česká Pojišťovňa, a.s. vykonala nefinančný vklad do spoločnosti Generali Slovenská distribúcia, a.s., na základe ktorého niektorí finanční agenti (nie všetci ) prešli do spoločnosti Generali Slovenská distribúcia, súd prvej inštancie rozhodol predčasne, nakoľko súčasťou nefinančného vkladu do Generali Slovenská distribúcia, a.s. bol aj prevod práv a povinností k zamestnancom. Predmetom súdneho konania je pracovnoprávny vzťah nie pasívna vecná legitimácia spoločnosti Generali, nakoľko sa vždy jedná o nadnárodného korporátneho giganta, či už ide o Generali Česká pojišťovňa, a.s. alebo Generali Slovenská distribúcia, a.s.. Žalobca trvá na podanom odvolaní. 16. Žalovaný vo vyjadrení k vyjadreniu žalobcu uviedol, že nie je možné pokračovať v konaní, resp. vydať zaväzujúci rozsudok voči žalovanému, ktorý nie je pasívne vecne legitimovaným v konaní. Existencia
aktívnej a pasívnej vecnej legitimácie je podmienkou sine qua non, ktorá musí byť naplnená. Žalobca mal postupovať podľa § 80 CSP, žalobca ostal na pojednávaní dňa 5.9.2024 pasívny a nijak sa k listinám o procesnom nástupníctve nevyjadril ani nežiadal dodatočnú lehotu. Navrhol, aby odvolací súd rozsudok súdu prvej inštancie ako vecne správny potvrdil a priznal žalovanému nárok na náhradu trov odvolacieho konania v celom rozsahu. 17. Po uplynutí sudcovskej lehoty na vyjadrenie sa k vyjadreniu žalovaného doručil súdu vyjadrenie žalobca, v ktorom zotrval na svojich doterajších vyjadreniach. 18. Odvolací súd v zmysle zásad ust. § 379, § 380 a § 381 CSP preskúmal rozsudok v jeho napadnutej časti spolu s konaním, ktoré mu predchádzalo, vec prejednal bez nariadenia pojednávania a zistil, že odvolanie žalobcu nie je opodstatnené. 19. V prejdnávanej veci súd prvej inštancie žalobu zamietol z dôvodu nedostatku pasívnej vecnej legitimácie žalovaného. 20. Preskúmavanie vecnej legitimácie, či už aktívnej (existencia tvrdeného práva na strane žalobcu), alebo pasívnej (existencia tvrdenej povinnosti na strane žalovaného) je imanentnou súčasťou každého súdneho konania. Súd vecnú legitimáciu skúma vždy aj bez návrhu a aj v prípade, že ju žiaden z účastníkov konania nenamieta. To, že sa súd výslovne k vecnej legitimácii nevysloví, neznamená, že sa ňou v konaní nezaoberal. (rozsudok Najvyššieho súdu SR, sp.zn. 2Cdo/205/2009 zo dňa 29.06.2010) 21. Vecná legitimácia vyjadruje postavenie účastníka konania v hmotnoprávnom vzťahu (niekedy aj v procesnoprávnom vzťahu), ktoré v konečnom dôsledku vedie k úspechu alebo neúspechu v konaní. Účastník konania, ktorý je nositeľom hmotnoprávnej povinnosti (záväzku), má pasívnu legitimáciu. Vecná legitimácia sa na začiatku konania tvrdí. Súd žalobe vyhovie len vtedy, ak žalobca žaluje osobu, ktorá je nositeľom hmotnoprávnej povinnosti. Ak sa to v konaní nedokáže, súd žalobu zamietne so záverom o nedostatku pasívnej vecnej legitimácie žalovaného bez ohľadu na prípadné zistenie, že nositeľom pasívnej vecnej legitimácie je iný subjekt, ktorého ale žalobca za žalovaného neoznačil. (uznesenie Najvyššieho súdu SR, sp.zn. 6Cdo/214/2011 zo dňa 18.01.2012) 22. Z hľadiska posúdenia vecnej legitimácie nie je rozhodujúce, či a na základe čoho sa určitá fyzická alebo právnická osoba len subjektívne cíti byť účastníkom určitého hmotno-právneho vzťahu, ale vždy iba to, či účastníkom objektívne je alebo nie je. Nedostatok aktívnej vecnej legitimácie znamená, že ten, kto o sebe tvrdí, že je nositeľom hmotno-právneho oprávnenia (žalobca), nie je nositeľom toho hmotnoprávneho oprávnenia, o ktoré v konaní ide; o nedostatok pasívnej vecnej legitimácie ide naopak vtedy, ak ten, o kom žalobca tvrdí, že je nositeľom hmotno-právnej povinnosti (žalovaný), nie je nositeľom hmotnoprávnej povinnosti, o ktorú v konaní ide“ (rozsudok Najvyššieho súdu Slovenskej republiky sp. zn. 3 Cdo 192/2004). 23. Podľa § 80 ods. 1 CSP, ak po začatí konania nastala právna skutočnosť, s ktorou sa spája prevod alebo prechod práv alebo povinností, o ktorých sa koná, môže žalobca navrhnúť, aby do konania na jeho miesto alebo na miesto žalovaného vstúpil ten, na koho boli tieto práva alebo povinnosti prevedené alebo na koho prešli. 24. Podľa § 80 ods. 2 CSP, súd vyhovie návrhu podľa odseku 1, ak sa preukáže, že po začatí konania došlo k prevodu alebo prechodu práva alebo povinnosti, a ak s tým súhlasí ten, kto má vstúpiť na miesto žalobcu. Právne účinky spojené s podaním žaloby zostávajú zachované. 25. Odvolacia námietka žalobcu o povinnosti súdu prvej inštancie rozhodnúť o zmene subjektu na strane žalovaného podľa § 64 CSP je neopodstatnená. 26. Z vykonaného dokazovania je nepochybné, že pôvodný žalovaný spoločnosť Generali Poisťovňa, a.s., so sídlom Lamačská cesta 3/A, Bratislava, IČO 35 709 332 uzatvorila so spoločnosťou Generali Česká Pojišťovňa, a.s., IČO 45 272 956, so sídlom Spálená 75/16, Praha, Zmluvu o predaji podniku dňa 17.12.2021, na základe ktorej došlo k predaju celého podniku s účinnosťou od 24:00 dňa 19.12.2021. Táto skutočnosť vyplýva z Obchodného registra SR, ako aj Zo zmluvy o predaji podniku, ktorú si súd prvej inštancie vyžiadal (č.l. 329 a nasl. spisu).
27. Česká Pojišťovňa, a.s., podaním zo dňa 20.12.2021 (č.l. 209 spisu), oznámila súdu prvej inštancie, že s účinnosťou od 24:00 dňa 19.12.2021 vstúpila do všetkých práv a povinností vyplývajúcich z poistných zmlúv spoločnosti Generali Poisťovňa, a.s., vrátane práv, povinností a nárokov už uplatnených v súdnych, exekučných, konkurzných a reštrukturalizačných konaniach začatých spoločnosťou Generali Poisťovňa, v ktorých došlo s účinnosťou od 24:00 dňa 19.12.2021 k procesnému nástupníctvu na spoločnosť Generali Česká Pojišťovňa, a.s. konajúca prostredníctvom Generali Poisťovňa, pobočka poisťovne z iného členského štátu. Zároveň oznámila, že súhlasí so vstupom do všetkých súdnych konaní na miesto spoločnosti Generali Poisťovňa, a.s. ako žalobca. 28. Podaním zo dňa 25.12.2021 (č.l. 211 spisu) spoločnosť Generali Poisťovňa, a.s., so sídlom Lamačská cesta 3/A, Bratislava, IČO 35 709 332, vystupujúca ako žalovaný v označených konaniach, okrem iných aj v konaní sp.zn. 19Cpr/13/2020, oznámila Okresnému súdu Poprad, (v tom čase kauzálne príslušnému súdu, poznámka odvolacieho súdu), vznik právnej skutočnosti v zmysle § 80 ods. 1 CSP, s ktorou je spojený prevod práv a povinností, o ktorých sa koná v označených súdnych sporoch, a to vstup spoločnosti Generali Česká Pojišťovňa, a.s., do všetkých práv a povinností vyplývajúcich z poistných zmlúv spoločnosti Generali Poisťovňa, a.s., vrátane práv, povinností a nárokov už uplatnených v súdnych konaniach vedených voči spoločnosti Generali Poisťovňa, a.s., v ktorých došlo k procesnému nástupníctvu s účinnosťou od 24:00 dňa 19.12.2021 k procesnému nástupníctvu na spoločnosť Generali Česká Pojišťovňa, a.s. V dôsledku uvedenej právnej skutočnosti tak došlo k strate pasívnej vecnej legitimácie Generali Poisťovňa, a.s. v uvedených súdnych konaniach. 29. V priebehu konania môže dôjsť k prevodu alebo prechodu práv či vecí, o ktoré sa vedie spor na inú osobu než stranu prebiehajúceho sporu. V prípade ak ide o vstup do všetkých práv predchodcu, do celej sféry právneho postavenia predchodcu, ide o univerzálnu sukcesiu, ktorá môže spôsobiť aj stratu spôsobilosti byť stranou sporu. Túto eventualitu procesného nástupníctva upravuje § 63 a 64 CSP. Typickým prípadom univerzálnej sukcesie bez straty procesnej subjektivity sú prípady tzv. translačných zmlúv alebo zmlúv s translačnými účinkami, teda zmlúv, ktoré ipso facto svojou perfektnosťou a platnosťou spôsobujú prevod a prechod všetkých práv a povinností z prevádzajúceho subjektu na nadobúdateľa, teda typickú univerzálnu sukcesiu. Medzi najtypickejšie translačné zmluvy patrí zmluva o predaji podniku podľa Obchodného zákonníka, čo je aplikovateľné aj na prejednávaný prípad. 30. Z výpisu z Obchodného registra SR spoločnosti GSK Financial, a.s. nepochybne vyplýva, že na základe Zmluvy o predaji podniku zo dňa 17.12.2021 došlo k predaju celého podniku Generali Poisťovňa,a s.. Z výpisu z obchodného registra spoločnosti GSK Financial, a.s. vyplýva, aj skutočnosť, že spoločnosť Generali Poisťovňa, a.s., IČO 35 709 332, so sídlom Lamačská cesta 3/A, Bratislava, od 11.01.2022 zmenila obchodné meno na spoločnosť GSK Financial, a.s.. Spoločnosť GSK Financial, a.s.. zanikla dňa 24.11.2022 v dôsledku zlúčenia so spoločnosťou Generali Slovenská distribúcia, a.s., IČO 54 067 197, Lamačská cesta 6257/3/A, Bratislava. Vychádzajúc z uvedeného je nepochybné, že spoločnosť Generali Poisťovňa a.s., ktorá zmenila obchodné meno na GSK Financial, a.s. zanikla v dôsledku zlúčenia so spoločnosťou Generali Slovenská distribúcia, a.s. dobrovoľným výmazom až dňa 24.11.2022. 31. Námietka žalobcu o povinnosti súdu prvej inštancie rozhodnúť podľa § 64 CSP je preto neopodstatnená. V danom prípade došlo k procesnému nástupníctvu spoločnosti Generali Česká Pojišťovňa, a.s. na základe Zmluvy o predaji podniku zo dňa 17.12.2021 a v čase prevodu práv a povinností na nového právneho nástupcu ešte nedošlo k zániku spoločnosti Generali Poisťovňa a.s., teda nedošlo k strate procesnej spôsobilosti spoločnosti Generali Poisťovňa, a.s. Táto právna skutočnosť nastala až v dôsledku zlúčenia so spoločnosťou Generali Slovenská distribúcia, a.s. dobrovoľným výmazom dňa 24.11.2022. V prejednávanom prípade je rozhodujúcou skutočnosťou okamih prevodu všetkých záväzkov na základe Zmluvy o predaji podniku zo dňa 17.12.2021, s účinnosťou od 24:00 dňa 19.12.2021 na právneho nástupcu, nie právne skutočnosti, ktoré nastali až neskôr, a ktoré nesúviseli s prejednávanou vecou. 32. Žalobca podaním zo dňa 23.05.2024 (č.l. 287 spisu) označil ako žalovaného spoločnosť Generali Slovenská distribúcia, a.s. podľa § 64 CSP. Súd prvej inštancie uznesením zo dňa 30.05.2024, č.k. 19Cpr/11/2023-293 rozhodol o pokračovaní v konaní so spoločnosťou Generali Slovenská distribúcia,a .s. v zmysle návrhu žalobcu.
33. Žalovaný, spoločnosť Generali Slovenská distribúcia, a.s. podaním zo dňa 28.06.2024 (č.l. 298 spisu) vzniesla námietku pasívnej vecnej legitimácie a uviedla, že k predaju podniku Generali Poisťovňa, a.s. došlo účinne predo dňom 24.11.2022, ako dňom účinnosti zániku pôvodného žalovaného Generali Poisťovňa, a.s., v dôsledku zlúčenia nemohli prejsť na terajšieho žalovaného, spoločnosť Generali Slovenská distribúcia, a.s. záväzky a povinnosti, ktoré sú predmetom tohto konania. Záväzky spoločnosti Generali Poisťovňa, a.s. prešli zmluvou o predaji podniku na spoločnosť Generali Česká pojišťovňa, a.s. vrátane záväzkov vyplývajúcich z pracovnoprávnych vzťahov. Žalovaný, Generali Slovenská distribúcia, a.s. ďalej uviedla, že z tohto dôvodu nemôže ani vyhovieť výzve súdu na predloženie vyžadovaných dokumentov, nakoľko sa tieto nenachádzajú v dispozícii žalovaného, ani na zabezpečenie účasti požadovaných svedkov. 34. Odvolacie námietky žalobcu o porušení jeho práv na spravodlivý proces z dôvodu, že mu súd nedoručoval listiny, a to podanie pôvodného žalovaného spoločnosti Generali Poisťovňa,a .s. zo dňa 25.12.2021, Prehlásenie o procesnom nástupníctve spoločnosti Generali Česká pojišťovňa, a.s. zo dňa 20.12.2021, Zmluvu o predaji podniku zo dňa 17.12.2021, ktorú si súd vyžiadal, sú neopodstatnené. Súd prvej inštancie na pojednávaní dňa 5.9.2024 oboznámil strany so všetkými listinami nachádzajúcimi sa v spise, s tým, že ak sa budú chcieť oboznámiť s niektorou listinou bližšie, je potrebné to uviesť. Žalobca napriek výzve súdu zostal pasívny a nežiadal oboznámenie sa s listinami (č.l. 353 spisu a nasl.). Tvrdenie žalobcu, že nebol oboznámený s listinami nachádzajúcimi sa v súdnom spise je v rozpore s vykonaným dokazovaním. Najneskôr na pojednávaní dňa 5.9.2024 žalobca mal možnosť nahliadnuť do týchto listín, prípadne požiadať súd o poskytnutie dodatočnej lehoty na oboznámenie sa s nimi. Nevynímajúc tú skutočnosť, že žalobca pravidelne nahliadal do elektronického súdneho spisu, o čom svedčí aj jeho návrh na odročenie pojednávania zo dňa 3.9.2024 (č.l. 333 spisu), odôvodnený poukazom na skutočnosti vyplývajúce práve z týchto namietaných listín. 35. Čo sa týka námietky žalobcu o povinnosti súdu zisťovať, či k presunu časti zamestnancov obchodnej siete vrátane pozície regionálneho riaditeľa nedošlo pred podpisom zmluvy o predaji podniku, v čase medzi podpisom a účinnosťou zmluvy alebo po účinnosti zmluvy, je vzhľadom na vznesenú námietku pasívnej vecnej legitimácie žalovaného, podanie pôvodného žalovaného zo dňa 25.12.2021 a podanie spoločnosti Generali Česká Pojišťovňa, a.s. o procesnom nástupníctve, bez právneho významu. 36. Nad rámec vo vzťahu k uvedenému žalovaný vo vyjadrení k odvolaniu zo dňa 31.10.2024 uviedol, že predaj podniku bol účinný ku dňu 19.12.2021, pričom na základe tohto predaja došlo k prechodu zamestnancov zo spoločnosti Generali Poisťovňa, a.s. na spoločnosť Generali Česká Pojišťovňa, a.s.. Následne spoločnosť Generali Česká pojišťovňa, a.s. vykonala nefinančný vklad do spoločnosti Generali Slovenská distribúcia, a.s. na základe ktorého prešli pod spoločnosť Generali Slovenská distribúcia, a.s. niektorí finanční agenti (nie všetci). Domnienka žalobcu, že súčasťou nefinančného vkladu do spoločnosti by bol aj on, v konaní nebola preukázaná. 37. Vzhľadom na vyššie uvedené a skutočnosť, že žalovaný nie je nositeľom hmotnoprávnych práv a povinností, v konaní nie je pasívne vecne legitimovaný, súd prvej inštancie správne žalobu zamietol. Vychádzajúc z uvedeného odvolací súd postupom vyplývajúcim z ustanovenia § 387 CSP odvolaním napadnutý rozsudok v napadnutej časti potvrdil ako vecne správny. 38. O trovách odvolacieho konania odvolací súd rozhodol podľa § 396 ods. 1 a § 255 ods. 1 CSP v spojení s § 262 ods. 1 CSP podľa procesného výsledku konania tak, že v odvolacom konaní úspešnému žalovanému priznal voči žalobcovi nárok na náhradu trov odvolacieho konania v rozsahu 100 %. 39. Rozhodnutie bolo prijaté pomerom hlasov 3 : 0. Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý
rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť s výnimkou prípadov podľa § 429 ods. 2 CSP v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Dovolateľ má právo zvoliť si advokáta a možnosť obrátiť sa na Centrum právnej pomoci (§ 160 ods. 2 CSP). Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí súdu do desiatich dní, na podanie sa neprihliada. Súd na dodatočné doručenie podania nevyzýva (§ 125 ods. 2 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2025:8720202479.2 (dáta aktuálne k 13. 11. 2026). Záväzné je znenie zverejnené súdom.




